Eins og greint hefur verið frá í Skessuhorni og fleiri fjölmiðlum að undanförnu virðist sem tófan sé nú sífellt að gerast aðgangsharðari niður í byggð og á það við um alla landshluta . Sækir vargurinn mikið í lambfé og ýmist drepur eða særir til ólífis í fyrstu atrennu . Verða bændur nú varir við tófu víða í nágrenni bæja og innan túngirðinga . Tófan er nú í mikilli ætisleit enda eru yrðlingar að komast á legg og þurfa sinn mat . Ástæða fyrir þessari miklu fjölgun nú gæti verið samverkandi áhrif fjölgunar í refastofninum sökum minnkandi grenjavinnslu , minnkandi æti eða aðrir þættir . Hver sem ástæðan er þykir bændum ljóst að við svo búið verður ekki unað . Óhófleg fjölgun tófu er nýtt vandamál sem þeir standa ráðþrota gagnvart þar sem dregið hefur verið gríðarlega úr fjárveitingum til grenjavinnslu . Nú eru dæmi um að skotnar hafa verið allt að tíu tófur á sömu bújörðinni á Vesturlandi í vor og bændur hafa vart undan að stugga við lágfótu úr lambfé . Afleiðingarnar eru eins og sjá má á meðfylgjandi mynd . Hana tók Dagbjartur Dagbjartsson í Hrísum í Flókadal í gærmorgun þegar hann gekk fram á þetta lamb þegar hann var að gera við túngirðinguna . Þótt ótrúlegt megi virðast var lambið enn lifandi þegar Dagbjartur fann það , en hefði drepist fljótlega , ef því hefði ekki verið hjálpað yfir móðuna miklu , enda vantaði á það hálfa snoppuna . Vissulega ófögur sjón , en skýrt dæmi um aðfarir tófunnar þegar henni er leyft að fjölga ótæpilega .